Edizzjoni Provviżorja
SENTENZA TAL-QORTI TAL-ĠUSTIZZJA (Id-Disa’ Awla)
12 ta’ Marzu 2026 (*)
“Rinviju għal deċiżjoni preliminari – Tassazzjoni – Sistema komuni ta’ taxxa fuq il-valur miżjud (VAT) – Direttiva 2006/112/KE – Akkwist intra-Komunitarju ta’ oġġetti – Artikolu 168 – Tnaqqis tal-VAT tal-input dovuta fir-rigward ta’ tali akkwist – Artikoli 178 u 179 – Modalitajiet ta’ eżerċizzju tad-dritt għal tnaqqis tal-VAT – Ħruġ tardiv tal-fatturi neċessarji għall-eżerċizzju tad-dritt għal tnaqqis tal-VAT – Rifjut tad-dritt għal tnaqqis tal-VAT – Leġiżlazzjoni nazzjonali li tipprevedi proċedura ta’ awtorettifika li tippermetti lill-persuna taxxabbli teżerċita d-dritt tagħha għal tnaqqis lil hinn mill-perijodu taxxabbli li matulu dan id-dritt tnissel – Prinċipji ta’ newtralità, ta’ proporzjonalità u ta’ effettività”
Fil-Kawża C‑521/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Győri Törvényszék (il-Qorti ta’ Győr, l-Ungerija), permezz ta’ deċiżjoni tad‑19 ta’ Lulju 2024, li waslet fil-Qorti tal-Ġustizzja fit‑30 ta’ Lulju 2024, fil-proċedura
Aptiv Services Hungary Kft.
vs
Nemzeti Adó- és Vámhivatal Fellebbviteli Igazgatósága,
IL-QORTI TAL-ĠUSTIZZJA (Id-Disa’ Awla),
komposta minn M. Condinanzi, President tal-Awla, N. Jääskinen u A. Kornezov (Relatur), Imħallfin,
Avukat Ġenerali: L. Medina,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–        għal Aptiv Services Hungary Kft., minn A. Boros u A. Posztl, ügyvédek,
–        għall-Gvern Ungeriż, minn M. Z. Fehér u R. Kissné Berta, bħala aġenti,
–        għall-Kummissjoni Ewropea, minn M. Herold u Zs. Teleki, bħala aġenti,
wara li rat id-deċiżjoni meħuda, wara li nstemgħet l-Avukata Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Artikolu 168(ċ), tal-Artikolu 178(ċ) u (d), u tal-Artikoli 179 sa 182 tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud (ĠU 2006, L 347, p. 1, rettifika fil-ĠU 2007, L 335, p. 60), kif emendata bid-Direttiva tal-Kunsill 2010/45/UE tat‑13 ta’ Lulju 2010 (ĠU 2010, L 189, p. 1) (iktar ’il quddiem id-“Direttiva dwar il-VAT”), moqrija fid-dawl tal-prinċipji ta’ newtralità fiskali, ta’ proporzjonalità u ta’ effettività.
2        Din it-talba tressqet fil-kuntest ta’ tilwima bejn, minn naħa, Aptiv Services Hungary Kft. (iktar ’il quddiem “Aptiv”), kumpannija rregolata mid-dritt Ungeriż, u min-naħa l-oħra, in-Nemzeti Adó- és Vámhivatal Fellebbviteli Igazgatósága (id-Direttorat tal-Appelli tal-Amministrazzjoni Nazzjonali tat-Taxxa u tad-Dwana, l-Ungerija, iktar ’il quddiem l-“awtorità tat-taxxa tat-tieni grad”) dwar ir-rifjut tad-dritt għal tnaqqis tat-taxxa fuq il-valur miżjud (VAT) tal-input dovuta, fuq fatturi relatati ma’ akkwisti intra-Komunitarji ta’ oġġetti.
Il-kuntest ġuridiku
Id-dritt tal-Unjoni
3        Skont l-Artikolu 2(1)(b)(i) tad-Direttiva dwar il-VAT:
“It-transazzjonijiet li ġejjin għandhom ikunu soġġetti għall-VAT:
[...]
b)      l-akkwist intra-Komunitarju ta' merkanzija magħmula bi ħlas fit-territorju ta' Stat Membru minn:
i)      persuna taxxabbli li tkun qed taġixxi b'dan il-mod, jew minn persuna legali mhux taxxabbli, fejn il-bejjiegħ huwa persuna taxxabbli li qed jaġixxi b'dan il-mod li mhux eliġibbli għall-eżenzjoni għal intrapriżi żgħar li hemm provvediment għaliha fl-Artikoli 282 sa 292 u li m'hijiex koperta mill-Artikoli 33 u 36”.
4        L-Artikolu 69 ta’ din id-direttiva jipprovdi:
“Fil-każ tal-akkwist intra-Komunitarju ta’ merkanzija, il-VAT għandha ssir dovuta mal-ħruġ tal-fattura, jew mal-iskadenza tal-limitu ta’ żmien imsemmi fl-ewwel paragrafu tal-Artikolu 222 jekk ma tkun inħarġet l-ebda fattura sa dik il-waqt.”
5        L-Artikolu 167 tal-imsemmija direttiva jipprovdi:
“Dritt ta’ tnaqqis iseħħ fil-ħin meta t-taxxa mnaqqsa tiġi imposta.”
6        Skont l-Artikolu 168(ċ) tal-istess direttiva:
“Sakemm il-merkanzija u s-servizzi jintużaw għall-iskopijiet tat-transazzjonijiet taxxabbli ta' persuna taxxabbli, il-persuna taxxabbli għandha tkun intitolata, fl-Istat Membru li fih twettaq dawn it-transazzjonijiet, li tnaqqas mll-VAT li għandha tħallas dan li ġej:
[...]
(ċ)      il-VAT dovuta rigward akkwisti intra-Komunitarji ta' merkanzija skond l-Artikolu 2(1)(b)(i)”.
7        L-Artikolu 178(c) tad-Direttiva dwar il-VAT jipprevedi:
“Biex teżerċita d-dritt ta’ tnaqqis, persuna taxxabbli għandha tissodisfa l-kondizzjonijiet li ġejjin:
[...]
(c)      għall-finijiet ta’ tnaqqis skont l-Artikolu 168(ċ), fir-rigward ta’ akkwist intra-Komunitarju ta’ merkanzija, dan irid jinkludi fil-formola tal-VAT prevista fl-Artikolu 250 l-informazzjoni kollha meħtieġa għall-ammont ta’ VAT dovut li jrid jiġi kkalkulat għall-akkwisti intra-Komunitarji ta’ merkanzija u għandu jkollu fattura magħmula skont it-Taqsimiet 3 sa 5 tal-Kapitolu 3 tat-Titolu XI”.
8        L-Artikolu 179 ta’ din id-direttiva jipprovdi:
“Il-persuna taxxabbli għandha teffettwa t-tnaqqis billi tnaqqas mill-ammont totali tal-VAT dovuta għal perijodu partikolari ta’ taxxa l-ammont totali ta’ VAT li fir-rigward tagħha, matul l-istess perijodu, id-dritt li tnaqqas irriżulta u hu eżerċitat skont l-Artikolu 178.
Madanakollu, l-Istati Membi jistgħu jeħtieġu li persuni taxxabbli li jwettqu transazzjonijiet okkażjonali, kif definiti fl-Artikolu 12, jeżerċitaw id-dritt tagħhom ta' tnaqqis fil-ħin tal-provvista biss.”
9        L-Artikolu 180 tal-imsemmija direttiva jipprevedi:
“L-Istati Membri jistgħu jawtorizzaw persuna taxxabbli li tagħmel tnaqqis li ma tkunx għamlet skont l-Artikoli 178 u 179.”
10      L-Artikolu 181 tal-istess direttiva jipprovdi:
“L-Istati Membri jistgħu jawtorizzaw persuna taxxabbli li m’għandhiex fattura mfassla skont it-Taqsimiet 3, sa 5 tal-Kapitolu 3 tat-Titolu XI li tagħmel it-tnaqqis imsemmi fl-Artikolu 168(ċ) fir-rigward tal-akkwisti intra-Komunitarji tagħha ta’ merkanzija.”
11      Skont l-Artikolu 182 tad-Direttiva dwar il-VAT:
“L-Istati Membri għandhom jiddeterminaw il-kondizzjonijiet u r-regoli dettaljati biex japplikaw l-Artikoli 180 u 181.”
12      L-Artikolu 222 ta’ din id-direttiva jipprovdi:
“Għal provvisti ta’ merkanzija mwettqa skont il-kondizzjonijiet speċifikati fl-Artikolu 138 jew għal provvisti ta’ servizzi li għalihom il-VAT titħallas mill-klijent skont l-Artikolu 196, għandha tinħareġ fattura sa mhux aktar tard mill-ħmistax-il jum tax-xahar wara dak li fih iseħħ l-avveniment li jagħti lok għall-ħlas.
Għal provvisti oħrajn ta’ merkanzija jew servizzi l-Istati Membri jistgħu jimponu limiti ta’ żmien fuq persuni taxxabbli għall-ħruġ ta’ fatturi.”
13      L-Artikolu 250 tal-imsemmija direttiva jipprevedi:
“1.      Kull persuna taxxabbli għandha tipprezżenta denunzja tal-VAT li tistipula l-informazzjoni kollha meħtieġa biex tinħadem it-taxxa li ġiet imposta u t-tnaqqis li jrid isir inkluż, sa fejn hu meħtieġ biex tkun stabbilita l-bażi tal-valutazzjoni, il-valur totali tat-transazzjonijiet li għandhom x'jaqsmu ma' dawn it-taxxi u tnaqqis u l-valur ta' kwalunkwe transazzjonijiet eżenti.
2.      L-Istati Membri għandhom jippermettu, u jistgħu jeħtieġu, li d-denunzja msemmija fil-paragrafu 1 tkun ippreżentata b'mezzi elettroniċi, skond il-kondizzjonijiet li huma jistabbilixxu.”
14      L-ewwel paragrafu tal-Artikolu 273 tal-istess direttiva jipprevedi:
“L-Istati Membri jistgħu jimponu obbligi oħrajn li jidhrulhom meħtieġa biex jiżguraw il-ġbir korrett ta' VAT u biex ma ssirx frodi, soġġett għall-ħtieġa ta' trattament indaqs bejn transazzjonijiet domestiċi u transazzjonijiet li jsiru bejn Stati Membri minn persuni taxxabbli u sakemm dawn l-obbligi, fin-negozju bejn Stati Membri, ma jagħtux lok għal formalitajiet konnessi mal-qsim ta' fruntieri.”
Id-dritt Ungeriż
15      L-Artikolu 63(1) tal-az általános forgalmi adóról szóló 2007. évi CXXVII. törvény (il-Liġi Nru CXXVII tal‑2007 dwar it-Taxxa Fuq il-Valur Miżjud), (Magyar Közlöny 2007/155, (XI.16.)), fil-verżjoni tagħha applikabbli għat-tilwima fil-kawża prinċipali (iktar ’il quddiem il-“Liġi dwar il-VAT”), jipprevedi:
“Fil-każ ta’ akkwist intra-Komunitarju ta’ oġġetti, it-taxxa dovuta għandha tiġi stabbilita mal-ħruġ tal-fattura li turi t-twettiq tat-tranżazzjoni, iżda mhux iktar tard mill-ħmistax-il jum tax-xahar ta’ wara dak li matulu tkun seħħet it-tranżazzjoni.”
16      Skont l-Artikolu 119(1) ta’ din il-liġi:
“Sakemm il-liġi ma tipprovdix mod ieħor, id-dritt għal tnaqqis tat-taxxa jitnissel fil-mument meta għandha tiġi stabbilita t-taxxa dovuta li tikkorrispondi għat-taxxa tal-input (Artikolu 120), inkluż fil-każ fejn it-taxxa dovuta hija stabbilita skont id-dispożizzjonijiet tal-Artikolu 196/B(2)(a).”
17      L-Artikolu 120(b) tal-imsemmija liġi jipprovdi:
“Sakemm l-oġġetti jew is-servizzi huma użati, jew operati mill-persuna taxxabbli – u f’din il-kwalità – sabiex jitwettqu kunsinni ta’ oġġetti jew provvisti ta’ servizzi taxxabbli, din għandha tkun intitolata li tnaqqas mit-taxxa li għandha tħallas:
[...]
b)      it-taxxa li hija kkalkolat bħala taxxa dovuta fuq l-akkwist tal-oġġetti – inkluż ġewwa l-Komunità [Ewropea] — jew l-użu tas-servizzi, inkluż il-ħlas akkont fejn it-taxxa titħallas mill-persuna li lilha ġew ipprovduti s-servizzi skont l-Artikolu 140(a);
[...]”
18      L-Artikolu 127(1)(b) u (ba) tal-istess liġi jipprovdi:
“L-eżerċizzju tad-dritt għal tnaqqis huwa suġġett għall-kundizzjoni sostantiva li l-persuna taxxabbli jkollha personalment:
[...]
b)      fil-każijiet imsemmija fl-Artikolu 120(b);
(ba)      fil-każ ta’ kunsinni intra-Komunitarji, fattura f’isimha li tistabbilixxi t-twettiq tat-tranżazzjoni,
[...]”
19      Skont l-Artikolu 153/A(1) u (3) tal-Liġi dwar il-VAT:
“1.      Persuna taxxabbli identifikata għall-finijiet tal-VAT fil-pajjiż tista’ tnaqqas l-ammont totali tat-taxxa dovuta għall-perijodu tat-taxxa bl-ammont ta’
a)      kull taxxa tal-input li tista’ titnaqqas skont l-Artikolu 120(b), (c) u (cb), li titnissel fl-istess perijodu taxxabbli,
b)      kull taxxa tal-input li tista’ titnaqqas minbarra dik imsemmija fil-punt (a) li tkun tnisslet fl-istess perijodu taxxabbli jew qabel, iżda mhux iktar minn sena kalendarja li tippreċedi s-sena kalendarja li tinkludi l-istess perijodu taxxabbli.
3.      Kwalunkwe ammont ta’ taxxa tal-input li tista’ titnaqqas li ma huwiex affettwat mill-preskrizzjoni skont il-Kodiċi ta’ Proċedura Fiskali u li ma tnaqqasx skont il-paragrafu 1 jista’ jittieħed inkunsiderazzjoni mill-persuna taxxabbli identifikata għall-finijiet tal-VAT fil-pajjiż bħala taxxa tal-input addizzjonali għall-perijodu taxxabbli li matulu tnissel id-dritt għal tnaqqis.”
20      L-Artikolu 257/J(1) sa (2a) ta’ din il-liġi jipprevedi:
“1.      Il-persuna taxxabbli tista’ titlob ir-rimbors tal-ammont tat-taxxa tal-input li hija tkun ħallset jekk, għal raġunijiet indipendenti mir-rieda tagħha, din it-taxxa ma ġietx irkuprata, jew ma hijiex, irkuprata b’xi mod ieħor, bi ksur tal-prinċipju ta’ newtralità fiskali.
2.      Bla ħsara għal dak li huwa previst fil-paragrafu 2a, il-persuna taxxabbli għandha tippreżenta t-talba tagħha bil-miktub lill-awtorità tat-taxxa nazzjonali mhux iktar tard minn sitt xhur qabel ma d-dritt ta’ stabbiliment tat-taxxa jkun preskritt. Il-persuna taxxabbli għandha wkoll id-dritt li tressaq din it-talba waqt kontroll fiskali li jkun għaddej. It-terminu huwa terminu ta’ dekadenza u l-ebda talba għal ħelsien mid-dekadenza ma tiġi aċċettata jekk dan ma jiġix osservat.
2a.      Jekk id-data li fiha tkun seħħet il-kawża tat-talba tinsab fis-sitt xhur ta’ qabel il-preskrizzjoni tad-dritt ta’ stabbiliment tat-taxxa jew tkun sussegwenti għall-preskrizzjoni ta’ dan id-dritt, il-persuna taxxabbli tista’ tressaq it-talba f’terminu ta’ sena li jibda jiddekorri mid-data li fiha tkun seħħet il-kawża tagħha. Jekk id-data li fiha sseħħ il-kawża tat-talba tiġi wara l-preskrizzjoni tad-dritt ta’ stabbiliment tat-taxxa, il-persuna taxxabbli tista’ titlob ir-rimbors tal-ammont tat-taxxa tal-input li hija ħallset biss f’każ leġittimu eċċezzjonali. Jitqies bħala każ leġittimu eċċezzjonali f’dan ir-rigward il-fatt li huwa minħabba l-karatteristiċi speċifiċi tal-attività ekonomika eżerċitata mill-persuna taxxabbli li l-kawża tat-talba sseħħ wara l-preskrizzjoni tad-dritt ta’ stabbiliment tat-taxxa. Fit-talba, il-persuna taxxabbli għandha tindika r-raġuni li tiġġustifika t-tressiq tagħha u d-data li fiha tkun seħħet il-kawża. Il-persuna taxxabbli għandha wkoll id-dritt li tressaq din it-talba waqt kontroll fiskali li jkun għaddej. It-terminu huwa terminu ta’ dekadenza u l-ebda talba għal ħelsien mid-dekadenza ma tiġi aċċettata jekk dan ma jiġix osservat.”
Il-kawża prinċipali u d-domanda preliminari
21      Aptiv kienet suġġett għal kontroll fil-qasam tal-VAT għall-perijodu mill‑1 ta’ Novembru 2020 sal‑31 ta’ Diċembru 2021.
22      Fid-deċiżjoni tagħha wara l-kontroll, in-Nemzeti Adó- és Vámhivatal Vas Megyei Adó- és Vámigazgatósága (id-Direttorat tat-Taxxa u tad-Dwana għad-Dipartiment ta’ Vas tal-Amministrazzjoni Nazzjonali tat-Taxxa u tad-Dwana, l-Ungerija) ikkonstata li, fid-dikjarazzjonijiet tal-VAT tagħha għall-perijodu minn Lulju sa Settembru 2021, Aptiv kienet naqqset il-VAT relatata ma’ akkwisti intra-Komunitarji ta’ oġġetti mwettqa bejn is-snin 2016 sa 2018.
23      Dan id-direttorat għalhekk irrifjuta t-tnaqqis mitlub minn Aptiv fir-rigward ta’ dawn l-akkwisti u kkonstata li din il-kumpannija kellha, konsegwentement, tħallas dejn fiskali li jikkorrispondi, essenzjalment, għall-ammont tal-VAT li t-tnaqqis tagħha ġie rrifjutat.
24      Adita b’ilment kontra d-deċiżjoni tal-imsemmi direttorat, l-awtorità tat-taxxa tat-tieni grad ikkonfermat din id-deċiżjoni billi qieset, essenzjalment, li Aptiv ma setgħetx teżerċita d-dritt tagħha għal tnaqqis tal-VAT fir-rigward tal-akkwisti intra-Komunitarji ta’ oġġetti mwettqa matul is-snin 2016 sa 2018, ħlief permezz ta’ awtorettifika tad-dikjarazzjonijiet ippreżentati għal dawn is-snin.
25      Issa, din l-awtorità qieset li ebda awtorettifika ma setgħet issir iktar għas-sena 2016 u għal parti mis-sena 2017, minħabba li t-terminu previst mil-leġiżlazzjoni nazzjonali sabiex titwettaq tali awtorettifika kien skada.
26      Barra minn hekk, hija ċaħdet it-talba ta’ Aptiv intiża sabiex tinfetaħ proċedura speċjali ta’ rimbors tal-VAT skont l-Artikolu 257/J tal-Liġi dwar il-VAT.
27      Aptiv ippreżentat rikors kontra d-deċiżjoni tal-awtorità tat-taxxa tat-tieni grad quddiem il-Győri Törvényszék (il-Qorti ta’ Győri, l-Ungerija), li hija l-qorti tar-rinviju. Din il-kumpannija sostniet, essenzjalment, li l-kundizzjonijiet sostantivi tad-dritt għal tnaqqis tal-VAT kienu ssodisfatti u li l-fatt li ċerti rekwiżiti formali ma kinux ġew issodisfatti ma jistax iċaħħadha minn dan id-dritt. L-imsemmija kumpannija enfasizzat li l-fatt li l-VAT li tista’ titnaqqas fuq l-akkwisti intra-Komunitarji ta’ oġġetti mwettqa, essenzjalment, matul is-snin 2016 sa 2018 kien ġie indikat fid-dikjarazzjonijiet tal-VAT li jikkonċernaw il-perijodu minn Lulju sa Settembru 2021, kien dovut għal dewmien fil-ħruġ tal-fatturi inkwistjoni min-naħa tal-fornituri u għar-reġistrazzjoni tardiva ta’ dawn il-fatturi fil-kontabbiltà tagħha. Fil-fatt, mingħajr l-imsemmija fatturi, kien impossibbli għal Aptiv li teżerċita d-dritt tagħha għal tnaqqis fid-dikjarazzjonijiet tal-VAT li jikkonċernaw il-perijodu li matulu dawn l-akkwisti kienu twettqu.
28      L-awtorità tat-taxxa tat-tieni grad talbet li r-rikors ta’ Aptiv jiġi miċħud. Hija enfasizzat li, meta persuna taxxabbli tirċievi tard il-fatturi neċessarji sabiex teżerċita d-dritt għal tnaqqis tal-VAT relatata mal-akkwisti intra-Komunitarji ta’ oġġetti, hija ma tistax twettaq dan it-tnaqqis f’dikjarazzjoni tal-VAT għall-perijodu li matulu dawn il-fatturi jkunu ġew irċevuti. F’tali ċirkustanzi, il-persuna taxxabbli tista’ biss, sakemm it-terminu ta’ preskrizzjoni ma jkunx skada, tressaq talba għal awtorettifika li tirrigwarda l-perijodu li matulu kienu saru dawn l-akkwisti.
29      Il-qorti tar-rinviju tqis li d-deċiżjoni tal-awtorità tat-taxxa tat-tieni grad tmur kontra d-dritt tal-Unjoni.
30      F’dan ir-rigward, din il-qorti tirrileva li jirriżulta, essenzjalment, mis-sentenzi tas‑26 ta’ April 2018, Zabrus Siret (C‑81/17, EU:C:2018:283), u tat‑18 ta’ Marzu 2021, A. (Eżerċizzju ta’ dritt għal tnaqqis) (C‑895/19, EU:C:2021:216), li, konformement mal-prinċipju ta’ newtralità fiskali, it-tnaqqis tal-VAT tal-input imħallsa għandu jiġi awtorizzat jekk il-kundizzjonijiet sostantivi tad-dritt għal tnaqqis ikunu ssodisfatti, anki meta l-persuna taxxabbli kkonċernata ma tkunx osservat ċerti formalitajiet. Għalhekk, sa fejn l-awtorità tat-taxxa jkollha l-informazzjoni neċessarja sabiex tistabbilixxi jekk dawn il-kundizzjonijiet ikunux issodisfatti, hija ma tistax tissuġġetta d-dritt tal-persuna taxxabbli li tnaqqas din it-taxxa għal kundizzjonijiet formali oħra li għandhom l-effett li jġibu fix-xejn l-eżerċizzju ta’ dan id-dritt, bħalma huwa l-użu tal-proċedura ta’ awtorettifika.
31      F’dawn iċ-ċirkustanzi, l-imsemmija qorti tqis, essenzjalment, li leġiżlazzjoni nazzjonali li, fil-każ ta’ dewmien, mill-fornituri, fil-ħruġ tal-fatturi neċessarji sabiex jiġi eżerċitat id-dritt għal tnaqqis tal-VAT relatata mal-akkwisti intra-Komunitarji ta’ oġġetti, ma tippermettix l-eżerċizzju ta’ dan id-dritt fil-kuntest tad-dikjarazzjonijiet tal-VAT għall-perijodu li matulu dawn il-fatturi jkunu ġew irċevuti, minħabba li, f’tali każ, il-persuna taxxabbli tista’ tipproċedi għal awtorettifika tad-dikjarazzjonijiet għall-perijodu li matulu kienu saru dawn l-akkwisti, tmur kontra d-dritt tal-Unjoni.
32      Fl-aħħar nett, il-qorti tar-rinviju tenfasizza li, f’dan il-każ, id-dritt għal tnaqqis tal-VAT li kellha Aptiv ma kienx preskritt skont il-leġiżlazzjoni nazzjonali.
33      F’dawn iċ-ċirkustanzi, il-Győri Törvényszék (il-Qorti ta’ Győr) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domanda preliminari li ġejja:
“L-Artikolu 168(ċ), l-Artikolu 178(ċ) u (d) u [l-Artikoli 179 sa 182] tad-Direttiva [dwar il-VAT], kif ukoll il-prinċipji ta’ newtralità fiskali, ta’ proporzjonalità u ta’ effettività għandhom jiġu interpretati fis-sens li l-leġiżlazzjoni u l-prassi ta’ Stat Membru huma konformi magħhom meta, abbażi ta’ din il-leġiżlazzjoni u ta’ din il-prassi, it-tnaqqis tal-VAT imħallsa fuq akkwisti intra-Komunitarji ta’ oġġetti huwa irrifjutat u huwa definittivament eskluż (impossibbiltà li tiġi ppreżentata dikjarazzjoni ta’ rettifika u ċaħda tat-talba għal proċedura ta’ rimbors speċjali tat-taxxa) għar-raġuni li l-persuna taxxabbli, għal raġunijiet amministrattivi, ma tkunx eżerċitat id-dritt tagħha għal tnaqqis matul l-istess perijodu ta’ tassazzjoni bħal dak li jikkorrispondi għall-kalkolu tat-taxxa dovuta, minkejja li hija tkun għamlet dan fit-terminu ta’ preskrizzjoni, f’ċirkustanzi fejn, matul kontrolli preċedenti, l-awtorità tat-taxxa tal-Istat Membru ma kienet qajmet ebda oġġezzjoni għal tali eżerċizzju tad-dritt?”
Fuq id-domanda preliminari
Fuq l-ammissibbiltà
34      Il-Gvern Ungeriż isostni li ma huwiex neċessarju li tingħata risposta għall-unika domanda magħmula sabiex tiġi deċiża l-kawża prinċipali u li l-punti ta’ fatt u ta’ liġi li jinsabu fid-deċiżjoni tar-rinviju ma jippermettux li tingħata deċiżjoni dwar il-legalità tad-deċiżjoni tal-awtorità tat-taxxa tat-tieni grad.
35      F’dan ir-rigward, għandu jitfakkar li l-proċedura għal deċiżjoni preliminari stabbilita fl-Artikolu 267 TFUE tikkostitwixxi strument ta’ kooperazzjoni bejn il-Qorti tal-Ġustizzja u l-qrati nazzjonali, li permezz tiegħu l-Qorti tal-Ġustizzja tagħti lill-qrati nazzjonali l-elementi ta’ interpretazzjoni tad-dritt tal-Unjoni li huma neċessarji għalihom sabiex jagħtu sentenza fil-kawżi li huma mitluba jiddeċiedu. Bis-saħħa tal-ġurisprudenza stabbilita, li issa hija riflessa fl-Artikolu 94(a) u (b) tar-Regoli tal-Proċedura tal-Qorti tal-Ġustizzja, il-ħtieġa li tingħata interpretazzjoni tad-dritt tal-Unjoni li tkun utli għall-qorti nazzjonali tirrikjedi li l-Qorti tal-Ġustizzja tiddefinixxi l-kuntest fattwali u leġiżlattiv tad-domandi magħmula jew li, tal-inqas, tispjega l-ipoteżijiet fattwali li fuqhom huma bbażati dawn id-domandi. Barra minn hekk, huwa indispensabbli, hekk kif jiddikjara l-Artikolu 94(c) tar-Regoli tal-Proċedura, li t-talba għal deċiżjoni preliminari tesponi r-raġunijiet li wasslu lill-qorti tar-rinviju tistaqsi dwar l-interpretazzjoni jew il-validità ta’ ċerti dispożizzjonijiet tad-dritt tal-Unjoni, kif ukoll tar-rabta li hija tistabbilixxi bejn dawn id-dispożizzjonijiet u l-leġiżlazzjoni nazzjonali applikabbli fil-kawża prinċipali (sentenza tal‑21 ta’ Diċembru 2023, Royal Antwerp Football Club, C‑680/21, EU:C:2023:1010, punt 31).
36      Barra minn hekk, l-informazzjoni pprovduta fid-deċiżjoni tar-rinviju ma għandhiex biss tippermetti lill-Qorti tal-Ġustizzja tagħti risposti utli iżda għandha wkoll tagħti lill-Gvernijiet tal-Istati Membri kif ukoll lill-partijiet l-oħra kkonċernati l-possibbiltà li jressqu osservazzjonijiet konformement mal-Artikolu 23 tal-Istatut tal-Qorti tal-Ġustizzja tal-Unjoni Ewropea (sentenza tal‑21 ta’ Diċembru 2023, Royal Antwerp Football Club, C‑680/21, EU:C:2023:1010, punt 32).
37      F’dan il-każ, kuntrarjament għal dak li jsostni l-Gvern Ungeriż, it-talba għal deċiżjoni preliminari tissodisfa r-rekwiżiti mfakkra fiż-żewġ punti preċedenti ta’ din is-sentenza. Fil-fatt, għandu jiġi kkonstatat li d-deċiżjoni tar-rinviju tippreżenta, b’mod suffiċjentement iddettaljat, il-kuntest fattwali u leġiżlattiv li fih taqa’ d-domanda magħmula lill-Qorti tal-Ġustizzja. Barra minn hekk, din id-deċiżjoni tesponi b’mod ċar ir-raġunijiet ta’ fatt u ta’ liġi li wasslu lill-qorti tar-rinviju tqis li kien neċessarju li tagħmel din id-domanda.
38      Barra minn hekk, il-kontenut tal-osservazzjonijiet bil-miktub ippreżentati lill-Qorti tal-Ġustizzja minn Aptiv, il-Gvern Ungeriż u l-Kummissjoni Ewropea juri l-fatt li l-awturi tagħhom, inkluż dan il-gvern, ma kellhom ebda diffikultà sabiex jifhmu l-kuntest fattwali u ġuridiku li fih taqa’ d-domanda magħmula mill-qorti tar-rinviju, sabiex jifhmu s-sens u l-portata tad-dikjarazzjonijiet fattwali li fuqhom hija bbażata, sabiex jisiltu r-raġunijiet li għalihom il-qorti tar-rinviju qieset li kien neċessarju li tressaqha kif ukoll, fl-aħħar mill-aħħar, sabiex jieħdu pożizzjoni kompleta u utli f’dan ir-rigward.
39      Għaldaqstant, it-talba għal deċiżjoni preliminari hija ammissibbli.
Fuq il-mertu
40      Skont ġurisprudenza stabbilita, fil-kuntest tal-proċedura ta’ kooperazzjoni bejn il-qrati nazzjonali u l-Qorti tal-Ġustizzja stabbilita fl-Artikolu 267 TFUE, hija din tal-aħħar li għandha tagħti lill-qorti nazzjonali risposta utli li tippermettilha tiddeċiedi t-tilwima li tkun tressqet quddiemha. Għal dan il-għan, il-Qorti tal-Ġustizzja għandha, jekk ikun il-każ, tifformula mill-ġdid id-domandi li jkunu sarulha. F’dan ir-rigward, hija din tal-aħħar li għandha tislet mill-informazzjoni kollha li tkun ipprovditilha l-qorti nazzjonali, u b’mod partikolari mill-motivazzjoni tad-deċiżjoni tar-rinviju, il-punti tad-dritt tal-Unjoni li jkunu jeħtieġu interpretazzjoni fid-dawl tas-suġġett tal-kawża (sentenza tat‑23 ta’ Ottubru 2025, Zlakov, C‑744/23, EU:C:2025:816, punt 17).
41      F’dan il-każ, jidher, qabelxejn, li kien biss fl‑2021 li Aptiv irċeviet, mill-fornituri tagħha, il-fatturi neċessarji sabiex teżerċita d-dritt tagħha għal tnaqqis tal-VAT, li kienet relatata ma’ akkwisti intra-Komunitarji ta’ oġġetti mwettqa matul is-snin 2016 sa 2018, b’tali mod li hija setgħet tinvoka dan id-dritt għall-ewwel darba biss fil-kuntest tad-dikjarazzjonijiet tal-VAT ippreżentati għall-perijodu li matulu hija effettivament irċeviet u rreġistrat dawn il-fatturi fil-kontabbiltà tagħha.
42      Sussegwentement, mid-deċiżjoni tar-rinviju jirriżulta li Aptiv tidher li aġixxiet in bona fide. Fil-fatt, il-qorti tar-rinviju tenfasizza espressament li l-awtorità tat-taxxa tat-tieni grad ma stabbilixxietx l-eżistenza ta’ frodi fiskali u li l-baġit tal-Istat ma ġiex ippreġudikat f’dan il-każ minħabba l-aġir ta’ Aptiv.
43      Barra minn hekk, din il-qorti tenfasizza li t-terminu ta’ preskrizzjoni sabiex jiġi invokat id-dritt għal tnaqqis tal-VAT skont il-leġiżlazzjoni nazzjonali ma kienx skada fil-mument li fih Aptiv eżerċitat dan id-dritt.
44      Fl-aħħar nett, mid-deċiżjoni tar-rinviju jirriżulta li t-tilwima fil-kawża prinċipali la tikkonċerna sitwazzjoni li tista’ taqa’ taħt l-Artikolu 178(d) tad-Direttiva dwar il-VAT, peress li tirrigwarda esklużivament akkwisti intra-Komunitarji ta’ oġġetti u mhux tranżazzjonijiet assimilati, u lanqas sitwazzjoni li tista’ taqa’ taħt l-Artikolu 181 ta’ din id-direttiva, li jimplika li t-tnaqqis tal-VAT ikun intalab mingħajr il-pussess ta’ fattura konformi mar-rekwiżiti tal-imsemmija direttiva. F’dawn iċ-ċirkustanzi, l-Artikolu 178(d) u l-Artikolu 181 tad-Direttiva tal-VAT huma irrilevanti għar-risposta tad-domanda magħmula.
45      F’dawn iċ-ċirkustanzi, id-domanda magħmula għandha tinftiehem fis-sens li titlob lill-Qorti tal-Ġustizzja tiddetermina jekk l-Artikolu 168(ċ), l-Artikolu 178(ċ), kif ukoll l-Artikoli 179, 180 u 182 tad-Direttiva dwar il-VAT, moqrija fid-dawl tal-prinċipji ta’ newtralità fiskali, ta’ proporzjonalità u ta’ effettività, għandhomx jiġu interpretati fis-sens li jipprekludu leġiżlazzjoni nazzjonali kif ukoll prassi amministrattiva li bis-saħħa tagħhom it-tnaqqis tal-VAT relatata mal-akkwisti intra-Komunitarji ta’ oġġetti jiġi rrifjutat minħabba li l-persuna taxxabbli invokat id-dritt tagħha għal tnaqqis matul il-perijodu taxxabbli li matulu hija effettivament irċeviet il-fatturi neċessarji għall-eżerċizzju ta’ dan id-dritt, li kien sussegwenti għall-perijodu li matulu saru dawn l-akkwisti, minkejja li din il-persuna taxxabbli eżerċitat dan id-dritt in bona fide u fit-terminu ta’ preskrizzjoni previst mil-leġiżlazzjoni nazzjonali sabiex tinvoka l-imsemmi dritt.
46      Preliminarjament, għandu jitfakkar li, fil-kuntest tal-akkwisti intra-Komunitarji, b’applikazzjoni tal-iskema tal-awtolikwidazzjoni, ebda ħlas tal-VAT ma jseħħ bejn ix-xerrej u l-fornitur ta’ oġġett, peress li x-xerrej huwa responsabbli, f’dak li jirrigwarda l-akkwisti intra-Komunitarji li huwa wettaq, għall-VAT tal-input, filwaqt li jista’, bħala prinċipju, inaqqas din l-istess taxxa, b’tali mod li ebda ammont ma huwa dovut lill-awtorità tat-taxxa (sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 31 u l-ġurisprudenza ċċitata).
47      Skont ġurisprudenza stabbilita tal-Qorti tal-Ġustizzja, id-dritt tal-persuni taxxabbli li jnaqqsu mill-VAT li huma għandhom iħallsu l-VAT dovuta jew imħallsa għal oġġetti akkwistati u s-servizzi rċevuti minnhom jikkostitwixxi prinċipju fundamentali tas-sistema komuni tal-VAT stabbilita mil-leġiżlazzjoni tal-Unjoni (sentenza tal-15 ta’ Settembru 2016, Senatex, C-518/14, EU:C:2016:691, punt 26 u l-ġurisprudenza ċċitata). Kif il-Qorti tal-Ġustizzja enfasizzat repetutament, dan id-dritt jagħmel parti integrali mill-mekkaniżmu tal-VAT u, bħala prinċipju, ma jistax jiġi limitat (sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 32 u l-ġurisprudenza ċċitata).
48      Is-sistema tat-tnaqqis għandha l-għan li tneħħi minn fuq l-imprenditur il-piż tal-VAT dovuta jew imħallsa fil-kuntest tal-attivitajiet ekonomiċi kollha tiegħu. Is-sistema komuni tal-VAT konsegwentement tiggarantixxi n-newtralità fir-rigward tal-piż fiskali tal-attivitajiet ekonomiċi kollha, irrispettivament mill-għanijiet jew mir-riżultati ta’ dawn l-attivitajiet, sakemm l-imsemmija attivitajiet ikunu, bħala prinċipju, huma stess suġġetti għall-VAT (sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 33 u l-ġurisprudenza ċċitata).
49      Bis-saħħa tal-Artikolu 167 tad-Direttiva dwar il-VAT, id-dritt għal tnaqqis tal-VAT tal-input jitnissel fil-mument meta t-taxxa li tista’ titnaqqas issir dovuta. Skont l-Artikolu 69 ta’ din id-direttiva, għall-akkwisti intra-Komunitarji ta’ oġġetti, it-taxxa għandha ssir dovuta mal-ħruġ tal-fattura jew mal-iskadenza tat-terminu imsemmi fl-ewwel paragrafu tal-Artikolu 222 tal-imsemmija direttiva jekk ma tkun inħarġet l-ebda fattura qabel din id-data (sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 34).
50      Barra minn hekk, id-dritt għal tnaqqis tal-VAT huwa suġġett għall-osservanza tar-rekwiżiti sostantivi u formali previsti mid-Direttiva dwar il-VAT (sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 35 u l-ġurisprudenza ċċitata).
51      Il-kundizzjonijiet sostantivi meħtieġa għat-tnissil tad-dritt għal tnaqqis tal-VAT dovuta għall-akkwisti intra-Komunitarji ta’ oġġetti konformement mal-Artikolu 2(1)(b)(i) ta’ din id-direttiva huma elenkati fl-Artikolu 168(ċ) tagħha. Dawn il-kundizzjonijiet jirrikjedu li dawn l-akkwisti jkunu twettqu minn persuna taxxabbli, li din tal-aħħar tkun ukoll il-persuna responsabbli għall-ħlas tal-VAT relatata mal-imsemmija akkwisti u li l-oġġetti inkwistjoni jintużaw għall-bżonnijiet tat-tranżazzjonijiet taxxabbli tagħha (sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 36).
52      Il-kundizzjonijiet formali tad-dritt għal tnaqqis tal-VAT jirregolaw, għall-kuntrarju, il-modalitajiet u l-kontroll tal-eżerċizzju tiegħu kif ukoll il-funzjonament tajjeb tas-sistema komuni tal-VAT, bħall-obbligi dwar il-kontabbiltà, il-fatturazzjoni u d-dikjarazzjoni (s sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 37 u l-ġurisprudenza ċċitata).
53      Fir-rigward tal-VAT dovuta għal akkwisti intra-Komunitarji, mill-Artikolu 178(ċ) tad-Direttiva dwar il-VAT jirriżulta li l-eżerċizzju tad-dritt għal tnaqqis huwa suġġett għall-kundizzjoni li l-persuna taxxabbli tkun inkludiet fid-dikjarazzjoni tal-VAT prevista fl-Artikolu 250 ta’ din id-direttiva d-data kollha neċessarja sabiex tikkonstata l-ammont tal-VAT dovut fuq l-akkwisti tagħha u li hija jkollha fattura maħruġa konformement mad-dispożizzjonijiet tat-Taqsimiet 3 sa 5 tal-Kapitolu 3 tat-Titolu XI tal-imsemmija direttiva (sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 38). Issa, il-pussess ta’ fattura li tinkludi l-informazzjoni prevista fl-Artikolu 226 tad-Direttiva dwar il-VAT jikkostitwixxi kundizzjoni formali u mhux kundizzjoni sostantiva tad-dritt għal tnaqqis tal-VAT (sentenza tal‑15 ta’ Settembru 2016, Senatex, C‑518/14, EU:C:2016:691, punt 38).
54      Barra minn hekk, skont l-ewwel paragrafu tal-Artikolu 179 tad-Direttiva dwar il-VAT, it-tnaqqis isir globalment billi jitnaqqas, mill-ammont totali tat-taxxa dovuta għal perijodu taxxabbli, l-ammont tal-VAT “li fir-rigward tagħha, matul l-istess perijodu, id-dritt li tnaqqas irriżulta u hu eżerċitat skond l-Artikolu 178” (sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 39).
55      Il-Qorti tal-Ġustizzja ppreċiżat ukoll li, minkejja li, skont l-Artikolu 167 tad-Direttiva dwar il-VAT, id-dritt għal tnaqqis tal-VAT jitnissel fid-data li fiha t-taxxa tiġi imposta, l-eżerċizzju tal-imsemmi dritt huwa, fil-prinċipju, possibbli, skont l-Artikolu 178 ta’ din id-direttiva, biss mill-mument li fih il-persuna taxxabbli tkun fil-pussess ta’ fattura (sentenza tal‑21 ta’ Marzu 2018, Volkswagen, C‑533/16, EU:C:2018:204, punt 43).
56      Minn dan isegwi li d-dritt għal tnaqqis għandu, bħala prinċipju, jiġi eżerċitat għall-perijodu ta’ dikjarazzjoni li matulu ż-żewġ kundizzjonijiet kumulattivi msemmija fil-punti 54 u 55 ta’ din is-sentenza jkunu ssodisfatti, jiġifieri t-tnissil tad-dritt għal tnaqqis tal-VAT u l-pussess, mill-persuna taxxabbli, tal-fatturi rilevanti (ara, f’dan is-sens, is-sentenzi tad‑29 ta’ April 2004, Terra Baubedarf-Handel, C‑152/02, EU:C:2004:268, punt 38 u tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 40).
57      Barra minn hekk, kif jirriżulta mill-Artikoli 180 u 182 tad-Direttiva dwar il-VAT, l-eżerċizzju tad-dritt għal tnaqqis jista’ jiġi aċċettat anki meta dan ma jkunx twettaq għall-perijodu ta’ tassazzjoni li matulu tnissel dan id-dritt, bla ħsara għall-osservanza tal-kundizzjonijiet u tal-modalitajiet previsti mil-leġiżlazzjonijiet nazzjonali (ara, is-sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 42).
58      F’dan il-każ, u bla ħsara għall-verifiki li l-qorti tar-rinviju għandha twettaq, jidher li l-kundizzjonijiet sostantivi u formali li jagħtu d-dritt għat-tnaqqis tal-VAT ġew issodisfatti kumulattivament biss fl‑2021, peress li kien biss matul din is-sena li Aptiv kellha fil-pussess tagħha l-fatturi neċessarji sabiex teżerċita d-dritt għal tnaqqis tal-VAT relatata mal-akkwisti intra-Komunitarji ta’ oġġetti mwettqa matul is-snin 2016 sa 2018, b’tali mod li hija ma setgħetx teżerċita dan id-dritt permezz ta’ dikjarazzjonijiet tal-VAT relatati ma’ dawn l-aħħar perijodi.
59      Madankollu, skont il-leġiżlazzjoni nazzjonali inkwistjoni fil-kawża prinċipali, meta persuna taxxabbli tirċievi b’mod tardiv il-fatturi neċessarji sabiex teżerċita d-dritt għal tnaqqis tal-VAT relatata mal-akkwisti intra-Komunitarji ta’ oġġetti, hija ma tistax twettaq dan it-tnaqqis f’dikjarazzjoni tal-VAT għall-perijodu li matulu dawn il-fatturi ġew irċevuti.
60      F’tali ċirkustanzi, dejjem skont il-leġiżlazzjoni nazzjonali inkwistjoni fil-kawża prinċipali, il-persuna taxxabbli tista’, sakemm it-terminu ta’ preskrizzjoni ma jkunx skada, tressaq talba għal awtorettifika intiża sabiex tnaqqas l-ammont totali tal-VAT dovuta għal
perijodu taxxabbli mill-ammont ta’ kull taxxa tal-input li tista’ titnaqqas li tnisslet matul il-perijodu li matulu dawn l-akkwisti twettqu jew qabel, iżda mhux lil hinn minn sena kalendarja li tippreċedi s-sena kalendarja li tinkludi dan il-perijodu taxxabbli.
61      F’dan ir-rigward, ġie deċiż li l-prinċipju fundamentali ta’ newtralità tal-VAT jeżiġi li t-tnaqqis tat-taxxa tal-input jingħata jekk ir-rekwiżiti sostantivi jkunu ssodisfatti, minkejja l-fatt li l-persuni taxxabbli jkunu naqsu milli jissodisfaw ċerti rekwiżiti proċedurali. Peress li l-awtorità tat-taxxa għandha l-informazzjoni neċessarja sabiex tistabbilixxi li l-persuna taxxabbli, bħala destinatarja tat-tranżazzjonijiet inkwistjoni, hija responsabbli għall-ħlas tal-VAT, hija ma tistax timponi, fir-rigward tad-dritt ta’ din tal-aħħar li tnaqqas din it-taxxa, kundizzjonijiet addizzjonali li jista’ jkollhom l-effett li jġibu fix-xejn l-eżerċizzju ta’ dan id-dritt. Dan jista’ jkun mod ieħor jekk il-ksur ta’ tali rekwiżiti formali jkollu l-effett li jipprekludi l-produzzjoni tal-prova ċerta li r-rekwiżiti sostantivi ġew issodisfatti (sentenza tat‑18 ta’ Marzu 2021, A. (Eżerċizzju tad-dritt għal tnaqqis), C‑895/19, EU:C:2021:216, punt 47 u l-ġurisprudenza ċċitata).
62      F’dawn iċ-ċirkustanzi, għandu jitqies li l-eżerċizzju tad-dritt għal tnaqqis tal-VAT relatata mal-akkwisti intra-Komunitarji ta’ oġġetti matul il-perijodu taxxabbli li matulu l-persuna taxxabbli, li taġixxi in bona fide u fit-terminu ta’ preskrizzjoni applikabbli, effettivament irċeviet il-fatturi neċessarji għall-eżerċizzju ta’ dan id-dritt, jidher li huwa konformi mal-Artikolu 168(ċ), mal-Artikolu 178(ċ) u mal-Artikolu 179 tad-Direttiva dwar il-VAT, moqrija fid-dawl tal-prinċipju ta’ newtralità fiskali, u dan anki meta dan il-perijodu taxxabbli jkun sussegwenti għal dak li matulu jkunu twettqu dawn l-akkwisti u meta l-eżerċizzju tad-dritt għal tnaqqis tal-VAT iseħħ lil hinn mit-terminu li fih il-proċedura ta’ awtorettifika prevista mid-dritt nazzjonali u mfakkra fil-punt 60 ta’ din is-sentenza, setgħet tiġi implimentata.
63      Ebda konklużjoni differenti ma tista’ tinsilet mill-ġurisprudenza tal-Qorti tal-Ġustizzja, fis-sens li l-Istati Membri jistgħu jipprevedu, għal raġunijiet ta’ ċertezza legali, terminu ta’ dekadenza li l-iskadenza tiegħu jkollha l-konsegwenza li tissanzjona lill-persuna taxxabbli li ma tkunx diliġenti biżżejjed, li naqset milli titlob it-tnaqqis tal-VAT tal-input, billi ttellfilha d-dritt għal tnaqqis, u dan sakemm dan it-terminu josserva l-prinċipji ta’ ekwivalenza u ta’ effettività (ara, f’dan is-sens, is-sentenza tas‑26 ta’ April 2018, Zabrus Siret, C‑81/17, EU:C:2018:283, punt 38 u l-ġurisprudenza ċċitata).
64      Fil-fatt, il-prinċipju ta’ effettività, imsemmi mill-qorti tar-rinviju, jeżiġi, skont ġurisprudenza stabbilita, li l-modalitajiet proċedurali għall-eżerċizzju tad-dritt għal tnaqqis tal-VAT previsti fid-dritt nazzjonali ma jirrendux impossibbli jew eċċessivament diffiċli l-eżerċizzju ta’ dan id-dritt (ara, f’dan is-sens, is-sentenzi tad‑19 ta’ Lulju 2012, Littlewoods Retail et, C‑591/10, EU:C:2012:478, punt 28, kif ukoll tal‑24 ta’ Frar 2022, SC Cridar Cons, C‑582/20, EU:C:2022:114, punt 42).
65      Issa, leġiżlazzjoni jew prassi amministrattiva nazzjonali li tikkonsisti fir-rifjut tad-dritt għal tnaqqis tal-VAT għas-sempliċi raġuni li dan ġie eżerċitat matul perijodu taxxabbli sussegwenti għal dak li matulu saru l-akkwisti intra-Komunitarji ta’ oġġetti, jistgħu fil-prattika jirrendu impossibbli jew eċċessivament diffiċli l-eżerċizzju ta’ dan id-dritt, meta l-persuna taxxabbli kienet fl-impossibbiltà li tinvoka l-imsemmi dritt tagħha matul il-perijodi taxxabbli preċedenti, peress li ma kinitx fil-pussess tal-fatturi neċessarji sabiex teżerċita l-istess dritt.
66      Barra minn hekk, mid-deċiżjoni tar-rinviju jirriżulta li kien impossibbli għal Aptiv li tinvoka d-dritt tagħha għal tnaqqis fil-kuntest ta’ mekkaniżmi proċedurali oħra previsti mid-dritt nazzjonali, bħal, minn naħa, il-proċedura ta’ awtorettifika, imsemmija fil-punt 60 ta’ din is-sentenza, minħabba li, fil-mument meta Aptiv irċeviet il-fatturi inkwistjoni, kien tard wisq biex twettaq tali awtorettifika, u, min-naħa l-oħra, il-proċedura speċjali ta’ rimbors, peress li l-qorti tar-rinviju tippreċiża li l-awtorità tat-taxxa tat-tieni grad ċaħdet it-talba f’dan is-sens ta’ Aptiv.
67      F’dawn iċ-ċirkustanzi, għandu jitqies li leġiżlazzjoni nazzjonali li ma tippermettix lil persuna taxxabbli li taġixxi in bona fide u fit-terminu ta’ preskrizzjoni teżerċita d-dritt tagħha għal tnaqqis tal-VAT matul il-perijodu taxxabbli li matulu hija effettivament irċeviet il-fatturi neċessarji sabiex teżerċita dan id-dritt, tirrendi l-eżerċizzju tal-imsemmi dritt prattikament impossibbli jew, tal-inqas, eċċessivament diffiċli, b’tali mod li l-prinċipju ta’ effettività ma huwiex osservat.
68      Fir-rigward tal-prinċipju ta’ proporzjonalità, imsemmi wkoll mill-qorti tar-rinviju, għandu jitfakkar b’mod partikolari li, skont l-Artikolu 273 tad-Direttiva dwar il-VAT, l-Istati Membri jistgħu jipprevedu obbligi oħra li huma jqisu neċessarji sabiex jiġi żgurat il-ġbir korrett tal-VAT u sabiex tiġi evitata l-frodi. Il-ġlieda kontra l-frodi, l-evażjoni fiskali u l-abbużi eventwali huma, fil-fatt, għan irrikonoxxut u inkoraġġut minn din id-direttiva. Madankollu, il-miżuri li l-Istati Membri jistgħu jadottaw, bis-saħħa tal-Artikolu 273 tagħha ma għandhomx imorru lil hinn minn dak li huwa meħtieġ sabiex jintlaħqu tali għanijiet. Huma ma jistgħux, għaldaqstant, jintużaw b’mod li jippreġudikaw sistematikament id-dritt għal tnaqqis tal-VAT u, għaldaqstant, in-newtralità tal-VAT (sentenza tal‑21 ta’ Marzu 2018, Volkswagen, C‑533/16, EU:C:2018:204, punt 48).
69      Issa, anki jekk jitqies li leġiżlazzjoni jew prassi amministrattiva nazzjonali li ma jippermettux lil persuna taxxabbli teżerċita d-dritt tagħha għal tnaqqis tal-VAT matul il-perijodu taxxabbli li matulu hija effettivament kellha fil-pussess tagħha l-fatturi neċessarji sabiex teżerċita dan id-dritt huma intiżi għall-ġlieda kontra l-frodi, l-evażjoni fiskali u l-abbużi eventwali, huwa biżżejjed li jiġi rrilevat li, f’dan il-każ, kif jirriżulta mill-punt 42 ta’ din is-sentenza, Aptiv tidher li aġixxiet in bona fide u l-awtorità tat-taxxa tat-tieni grad ma stabbilixxietx l-eżistenza ta’ frodi fiskali.
70      F’dawn iċ-ċirkustanzi, tali leġiżlazzjoni jew tali prassi amministrattiva nazzjonali jidhru li jistgħu sistematikament iqiegħdu f’dubju l-eżerċizzju tad-dritt għal tnaqqis tal-VAT, u, għaldaqstant, in-newtralità tal-VAT, anki meta l-persuna taxxabbli kkonċernata tkun aġixxiet in bona fide u fit-terminu ta’ preskrizzjoni applikabbli.
71      Fid-dawl tal-kunsiderazzjonijiet preċedenti, ir-risposta għad-domanda magħmula għandha tkun li l-Artikolu 168(ċ), l-Artikolu 178(ċ), kif ukoll l-Artikoli 179, 180 u 182 tad-Direttiva dwar il-VAT, moqrija fid-dawl tal-prinċipji ta’ newtralità fiskali, ta’ proporzjonalità u ta’ effettività, għandhom jiġu interpretati fis-sens li jipprekludu leġiżlazzjoni nazzjonali kif ukoll prassi amministrattiva li bis-saħħa tagħhom it-tnaqqis tal-VAT relatata mal-akkwisti intra-Komunitarji ta’ oġġetti jiġi rrifjutat minħabba li l-persuna taxxabbli invokat id-dritt tagħha għal tnaqqis matul il-perijodu taxxabbli li matulu hija effettivament irċeviet il-fatturi neċessarji għall-eżerċizzju ta’ dan id-dritt, li kien sussegwenti għall-perijodu li matulu saru dawn l-akkwisti, minkejja li din il-persuna taxxabbli eżerċitat dan id-dritt in bona fide u fit-terminu ta’ preskrizzjoni.
Fuq l-ispejjeż
72      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Id-Disa’ Awla) taqta’ u tiddeċiedi:
L-Artikolu 168(ċ), l-Artikolu 178(ċ), kif ukoll l-Artikoli 179, 180 u 182 tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud, kif emendata bid-Direttiva tal-Kunsill 2010/45/UE tat‑13 ta’ Lulju 2010, moqrija fid-dawl tal-prinċipji ta’ newtralità fiskali, ta’ proporzjonalità u ta’ effettività,
għandhom jiġu interpretati fis-sens li:
jipprekludu leġiżlazzjoni nazzjonali kif ukoll prassi amministrattiva li bis-saħħa tagħhom it-tnaqqis tal-VAT relatata mal-akkwisti intra-Komunitarji ta’ oġġetti jiġi rrifjutat minħabba li l-persuna taxxabbli invokat id-dritt tagħha għal tnaqqis matul il-perijodu taxxabbli li matulu hija effettivament irċeviet il-fatturi neċessarji għall-eżerċizzju ta’ dan id-dritt, li kien sussegwenti għall-perijodu li matulu saru dawn l-akkwisti, minkejja li din il-persuna taxxabbli eżerċitat dan id-dritt in bona fide u fit-terminu ta’ preskrizzjoni.
Firem
*      Lingwa tal-kawża: l-Ungeriż.